Seiljagvaart - Wikipedia
Seiljagvaart is 'n ontspanningsport wat reeds beoefen word sedert die eerste seiljag gebou is. Om te seil is voorhistories, maar wedrenne met 'n seiljag het vermoedelik in Nederland in die 17de eeu begin.
Koning Karel II van Engeland, wat tien jaar lank in ballingskap in Nederland was en daar aan seiljagwedvaart blootgestel is, het seiljagsport in Brittanje gevestig.
Terwyl koning Karel II (1630-1685) van Engeland 10 jaar in ballingskap in Nederland was, is hy aan die jag en wedvaarte blootgestel en het 'n groot liefde daarvoor ontwikkel. Op pad terug na sy geboorteland om die troon te bestyg, het die Nederlandse stad Amsterdam aan die nuwe koning 'n Nederlandse seiljag (Mary genoem) geskenk en hy het nie gras onder sy voete laat groei nie om twee replikas daarvan te bou. Dié seiljagte het hy gebruik om onder meer met sy broer, die hertog van York, en ander van die aristokrasie mee te ding. Die aristokratiese karakter van seiljagsport word gevolglik aan koning Karel II toegeskryf.
Die Britte het op hul beurt daarop verbeter en die Britte (saam met die Amerikaners) het in die 18de en 19de eeue groot bydraes gemaak om die seiljag te verbeter. Die Iere het in 1720 in die Cork-hawe 'n seiljagklub (die Cork Water Club) gestig, wat wedvaarte gereël het, wedvaartregulasies ontwikkel het en die eerste was wat wedvaartvlae bekend gestel het. In Engeland het die seiljag-entoesiaste seiljagvaart verdere wind van agter gegee met die stigting van Cumberland Fleet in 1775, wat waarskynlik die eerste seiljagklub in Engeland was. Dié klub het onder meer wedvaarte op die Teemsrivier georganiseer.
Een van die seiljagfanatici wat sy naam in die geskiedenis van seiljagvaart verewig het, was Joshua Slocum, 'n Kanadese seekaptein wat in 1846 in Wilmot in Nieu-Skotland gebore is en reeds van 16-jarige ouderdom gereeld op die see gevaar het. Slocum het self bote gebou of omskep en hy was die eerste persoon ter wêreld wat stoksielalleen met 'n seiljag om die wêreld gevaar het.
In Suid-Afrika het die Durbanse Regattaklub (later die Royal Natal Yacht Club genoem) in ongeveer 1858 met seilsport in die land begin. Die Royal Cape Yacht Club is twee jare later in die Kaap gestig.
Seiljagvaart is in 1900 vir die eerste keer as Olimpiese sport by die Parys-spele aangebied en daarna gereeld. Die enigste uitsondering was in 1904.
Wat die Olimpiese Spele betref, is daar verskeie kategorieë waaraan die deelnemers oor die jare kon deelneem sedert seiljagsport sy debuut in 1900 by die Parys-spele gemaak het. Aanvanklik is die speles deur groot bote oorheers, maar sedert 1924 en veral van 1952 af was die neiging al hoe meer na kleiner bote met minder bemanningslede. Die amptelike naam is ook sedert die 2000-spele in Sydney, Australië, van "Yachting" na "Sailing" verander om ook ander soorte bote te akkommodeer. Die kategorieë vir seilsport was egter nie noodwendig dieselfde oor die jare nie. So sal die kategorieë by die Tokio-spele in 2020 weer eens anders daar uitsien as van sy voorgangers.